Parlementêre proses teen Jiba eers gestaakAdv. Nomgcobo Jiba. Foto: Oupa Mokoena/African News Agency (ANA) Die parlementêre proses om te besluit of adv. Nomgcobo Jiba en Lawrence Mrwebi in hul poste heraangestel moet word, is vir eers gestaak. Die parlement het in ŉ verklaring gesê die speaker van die Nasionale Vergadering, Thandi Modise, en die ander betrokke partye het ooreengekom om die parlementêre proses eers te staak tot 19 September wanneer die Wes-Kaapse hooggeregshof uitspraak sal lewer. Die eerste uitspraak hou verband met Jiba, voormalige adjunkdirekteur van die Nasionale Vervolgingsgesag, se aansoek om weer in haar pos aangestel te word. ŉ Tweede hofaansoek hou verband met die versoek om die Mokgoro-verslag tersyde te stel. ŉ Kommissie van ondersoek onder voorsitterskap van oudregter Yvonne Mokgoro het in April bevind dat Jiba en Mrwebi, spesiale direkteur van openbare vervolgings, albei deur pres. Cyril Ramaphosa uit hul poste ontslaan moet word. Hulle is daarna die trekpas gegee. Die parlementêre portefeuljekomitee oor justisie en korrektiewe dienste sou Dinsdag vergader het om te besluit of Jiba en Mrwebi in hul poste heraangestel moet word. Jiba het toe ŉ dringende hofaansoek ingedien om ŉ interdik te kry om die parlementêre proses te stuit. Die portefeuljekomitee het tydens ŉ vorige gesamentlike sitting met die verkose komitee oor veiligheid en justisie besluit dat Jiba en Mrwebi tien werksdae het om voorleggings te doen met redes waarom hulle nie uit hul voormalige poste ontslaan moet word nie. Die komitees het ŉ voorstel dat die twee mondelinge voorleggings moes doen van die hand gewys en aangevoer dat skriftelike voorleggings voldoende sal wees.